На основу члана 9. став 1. Закона о финансирању локалне самоуправе (''Службени гласник РС'', број 62/2006, 47/2011, 93/2012, 83/2016, 104/2016-други закон, 95/2018-други закон и 111/2021-други закон) и члана 37. став 1. тачка 3) и 7) Статута Града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_ 2022.године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ЛОКАЛНИМ АДМИНИСТРАТИВНИМ ТАКСАМА**

Члан 1.

У Одлуци о локалним административним таксама („Сл. Града Ниша“ бр.90/2015 и 98/2015), у Тарифи локалних административних такси, у Тарифном броју 19, у тачки 1., износ „4.000,00“ замењује се износом „5.000,00“.

Члан 2.

 У Тарифном броју 22. став 1., износ „8.000,00“ замењује се износом „15.000,00“.

Члан 3.

 У Тарифи локалних административних такси, после Тарифног броја 25. додају се Тарифни број 26. и Тарифни број 27. и гласе:

 -Тарифни број 26.: „За издавање такси дозволе плаћа се износ од 300,00 динара.“

 -Тарифни број 27.: „За издавање нове кровне ознаке због губитка, оштећења или крађе већ издате кровне ознаке за такси возило или за дупликат кровне ознаке плаћа се износ од 6.720,00 динара.“

Члан 4.

Ова Одлука ступа на снагу oсмог дана од дана објављивања у Службеном листу Града Ниша, а примењиваће се од 01.01.2023.године.

Број: \_\_\_\_\_\_\_\_\_\_\_\_\_

 У Нишу, \_\_\_\_\_\_\_\_\_\_године

**СКУПШТИНА ГРАДА НИША**

 Председник,

 др Бобан Џунић

О Б Р А З Л О Ж Е Њ Е

1. Законски основ

Законски основ за доношење ове Одлуке јесте члан 9. став 1. Закона о финансирању локалне самоуправе (''Службени гласник РС'', број 62/2006, 47/2011, 93/2012, 83/2016, 104/2016-други закон, 95/2018-други закон и 111/2021-други закон), којим је прописано да Скупштина јединице локалне самоуправе може уводити локалне административне таксе за списе и радње у управним стварима, као и за друге списе и радње које органи јединице локалне самоуправе издају, односно обављају у оквиру послова из своје изворне надлежности.

Чланом 37. став 1. тачка 3) Статута Града Ниша прописано је да Скупштина Града Ниша утврђује стопе изворних прихода Града, као и начин и мерила за одређивање висине локалних такси и накнада и других локалних прихода који Граду припадају по закону, док је тачком 7) истог члана прописано да Скупштина Града Ниша доноси прописе и друге опште акате.

1. Разлози за доношење ове Одлуке

У складу са одредбама Закона о финансирању локалне самоуправе, Град Ниш је донео Одлуку о локалним административним таксама таксама („Сл. Града Ниша“ бр.90/2015 и 98/2015).

 Како постојећи износи административних такси нису мењани дужи низ година, потребно је таксу прописану Тарифним бројем 19. тачка 1. – годишња такса за одобрење и налепницу за кретање и заустављање моторних возила највеће дозвољене укупне масе до 3,5t у „плавој зони“ без пешачког сектора, као и таксу прописану Тарифним бројем 22. став 1. – такса за закључење брака ван службених просторија, увећати за предложене износе.

 Овом одлуком се уводе и нови Тарифни број 26. – такса за издавање такси дозволе и Тарифни број 27. – такса за издавање нове кровне ознаке због губитка, оштећења или крађе већ издате кровне ознаке за такси возило или за дупликат кровне ознаке, у износима који представљају стварне економске трошкове израде истих.

1. Објашњење појединачних решења

Досадашњим Тарифним бројем 19. тачка 1. прописана је административна такса за одобрење и налепницу за кретање и заустављање моторних возила највеће дозвољене укупне масе до 3,5t у „плавој зони“ без пешачког сектора у годишњем износу од 4.000,00 динара, а предложеном изменом се тај износ повећава на 5.000,00 динара.

 Досадашњим Тарифним бројем 22. став 1. прописана је административна такса за закључење брака ван службених просторија износу од 8.000,00 динара, а предложеном изменом се тај износ повећава на 15.000,00 динара.

 Новим Тарифним бројем 26. прописује се административна такса за издавање такси дозволе у износу од 300,00 динара.

 Новим Тарифним бројем 27. прописује се административна такса за издавање нове кровне ознаке због губитка, оштећења или крађе већ издате кровне ознаке за такси возило или за дупликат кровне ознаке износу од 6.720,00 динара.

1. Анализа ефеката

Ефекти који се очекују од доношења ове Одлуке огледају се у повећању прихода од наведених локалних административних такси.

1. Процена финансијских средстава потребних за спровођење одлуке

За спровођење ове Одлуке није потребно обезбедити додатна средства у буџету Града Ниша.

ГРАДСКА УПРАВА ЗА ФИНАНСИЈЕ

 В.Д. НАЧЕЛНИКА

 \_\_\_\_\_\_\_\_\_\_\_\_\_\_\_\_\_\_\_

 Озренка Павловић

**ПРЕГЛЕД ТАРИФНИХ БРОЈЕВА ОДЛУКЕ КОЈИ СЕ МЕЊАЈУ И ДОДАЈУ**

Тарифни број 19.

1. За одобрење и налепницу за кретање и заустављање теретних моторних возила највеће дозвољене укупне масе до 3.5 т у "плавој зони" без пешачког сектора утврђује се дневна такса по возилу од 100,00 динара, а годишња такса се утврђује у износу од 4.000,00 динара.
2. За одобрење и налепницу за кретање и заустављање теретних моторних возила највеће дозвољене укупне масе до 3.5 т у "плавој зони" са пешачким сектором утврђује се дневна такса по возилу од 1.000,00 динара, а годишња такса се утврђује у износу од 25.000,00 динара.
3. За одобрење и налепницу за кретање и заустављање теретних моторних возила највеће дозвољене укупне масе од 3.5 т до 12 т у "плавој зони" без пешачког сектора утврђује се дневна такса по возилу од 300,00 динара, а годишња такса се утврђује у износу од 15.000,00 динара.
4. За одобрење и налепницу за кретање и заустављање теретних моторних возила највеће дозвољене укупне масе преко 12 т, радних машина и специјалних теретних возила у "Плавој зони" без пешачког сектора утврђује се дневна такса по возилу од 1.000,00 динара, а годишња такса се утврђује у износу од 25.000,00 динара.

НАПОМЕНА:

1. Таксу из овог тарифног броја плаћа корисник простора за заустављање у „плавој зони“,
2. Јавна површина у Граду која има посебан значај за саобраћај („плава зона“) овог тарифног броја одређена је Решењем о одређивању „плаве зоне“.
3. Могућности и услове за заустављање и кретање возила из овог тарифног броја одређује управа надлежна за послове саобраћаја, у складу са прописима о саобраћају.
4. Управа надлежна за послове саобраћаја за годишњу таксу из овог тарифног броја издаје налепнице са одговарајућим ознакама и временом важења.
5. Наплату таксе из овог тарифног броја врши управа надлежна за послове саобраћаја приликом издавања одобрења за кретање и заустављање возила о чему води посебну евиденцију.
6. Ослобађају се плаћања ове таксе установе, организације, удружења или привредни субјекти за радно оспособљавање, професионалну рехабилитацију и запошљавање лица са инвалидитетом, ако та лица чине најмање 30 % запослених.

Тарифни број 22.

За закључење брака ван службених просторија плаћа се такса у износу од 8.000 динара

 За закључење брака ван службених просторија у случају групног венчања за најмање три пара, плаћа се такса у износу од 5.000 динара по пару.

Тарифни број 26.

 За издавање нове кровне ознаке због губитка, оштећења или крађе већ издате кровне ознаке за такси возило или за дупликат кровне ознаке, плаћа се износ од 6.720,00 динара.

Тарифни број 27.

За издавање нове кровне ознаке због губитка, оштећења или крађе већ издате кровне ознаке за такси возило или за дупликат кровне ознаке, плаћа се износ од 6.720,00 динара.